Sprokiesliefde 38 jaar later | Trish Goosen Sprokiesliefde 38 jaar later – Trish Goosen
September 15, 2014 trishgoosenBarry Anderson, Club Mykonos, Langebaan, Liefde, Nicolene Smuts 1 Comment
Net in die films …
Liefdesverhale soos Barry en Nicolene s'n klink amper soos 'n sprokie en mooi genoeg vir 'n romantiese draaiboek. Sleep die sneesdoekies nader, want dié ware verhaal bring hoop aan al die eensame siele wat glo daar bestaan vir almal op aarde 'n bestemde lewensmaat, opregte liefde en ewige geluk.
Nicolene Smuts (53) van Langebaan het nog altyd in ware liefde tussen 'n man en vrou geglo – 'n heilige band soos God dit wil hê – iets wat sy nie juis in haar verhoudings ervaar het nie. Sy was geskei en eensaam, maar nog steeds het sy vasgeklou aan haar geloof. Iewers op dié planeet, loop 'n man nét vir haar rond, die een wat nog altyd vir haar bedoel was.
Sy het verlede September besluit om 'n briefie aan die Here te skryf. Sy het hierin erken dat sy al baie foute in haar lewe gemaak het. Sy besef dat sy dalk haar ware liefde weens hardkoppigheid langs die pad misgeloop het. "Asseblief Here, as my ware Adam bestaan, bring hom na my toe."
Sy het die briefie in haar Bybel gebêre by Genesis 2,18: "Dis nie goed dat die mens alleen is nie. Ek sal vir hom 'n metgesel maak, sy gelyke wat hom kan help." Toe het sy op haar knieë gegaan en gebid.
In Desember 2013 is Nicolene se gebed verhoor. Barry Anderson (54), haar eerste kêrel, het haar toevallig op Facebook raakgesien. Hulle het begin gesels, ná 'n ongelooflike 38 jaar wat hulle geen kontak gehad het nie. Nicolene en Barry het mekaar as 15- en 16-jarige in die jeugsirkus ontmoet wat destyds deur die Kaap getoer het. Barry – ook geskei – was 'n sweefstokarties in die sirkus en Nicolene 'n sanger. "Ons was dadelik mal verlief op mekaar en het begin uitgaan. Dit was 'n diep opregte liefde, iets regtig spesiaal," onthou Nicolene.
Ongelukkig het die twee jong verliefdes se ouderdom en omstandighede in daardie stadium gemaak dat hulle verskillende rigtings moes inslaan.
Nicolene het een foto van jong Barry gehad, wat sy veilig weggebêre het en oor die jare het sy dit soms uitgehaal, nostalgies geraak en gewonder wat van Barry geword het.
'n Week ná die Facebook-reünie, en verskeie sms-boodskappe later, het die twee afgespreek om mekaar in Langebaan te ontmoet.
Barry het onlangs aan Nicolene vertel dat hy baie senuweeagtig was oor dié eerste afspraak. Hy het gewig oor die jare aangesit en 'n paar plooie bygekry en was bang hy stel haar teleur, maar Nicolene was erg in haar noppies oor dié mooie man wat die Here vir haar gestuur het. "Toe Barry uit daai kar klim het ek geweet, my Adam het teruggekom." Die res is geskiedenis, soos hulle sal sê.
Barry en Nicolene het in April vanjaar verloof geraak en trou op 16 Desember 2014 op die Impi-seiljag op die Langebaan-strandmeer. Daarna gaan hulle 'n groot makietie by Mykonos se Terrace hou.
Nicolene sê sy het die briefie aan Barry gewys en hy het toe met trane in sy oë gesê,"ek kan weer regop loop want my rib is nou terug."